বিদ্রোহের কারণ: তদন্তের সঙ্গে সংশ্লিষ্ট সূত্র জানায়, তদন্ত আদালতের প্রতিবেদনে ডাল-ভাত কর্মসূচি প্রসঙ্গে বলা হয়েছে, এ কর্মসূচিতে বিডিআর সদস্যরা মাছ ও মুদি দোকানির মতো কাজ করেছেন, যা জওয়ান হিসেবে তাঁদের আত্মসম্মানে আঘাত লেগেছে। অনেক বিডিআর সদস্যকে এ কর্মসূচির কারণে শাস্তি পেতে হয়েছে। আবার বিল দেওয়ার নামে অনেক বিডিআর সদস্যকে একাধিক খালি ফরমে সই দিতে হয়েছে। এতে জওয়ানদের মনে সন্দেহ দেখা দিয়েছে। এ কর্মসূচির কারণে জওয়ানেরা ছুটি পর্যন্ত কাটাতে পারেননি। উল্টো তাঁদের অতিরিক্ত কাজ করতে হয়েছে। এ কারণে জওয়ানেরা ক্ষিপ্ত হয়ে ওঠেন এবং তাঁদের মনে সন্দেহ দেখা দেয়।